Zámer otvorenia turistického chodníka v NPR Kyseľ v NP Slovenský raj

Mestská rada v Sp.N.Vsi na svojom zasadnutí dňa 9.apríla 2009 prijala uznesenie č. 526 na podporu „aktivity na rozvoj cestovného ruchu“ a to schválením finančnej čiastky vo výške 5000 EUR (cca 150 tis. Sk) na vypracovanie projektovej dokumentácie pre zriadenie a otvorenia turistického chodníka v rokline Kyseľ v Národnom parku Slovenský raj.

Útvar rozvoja mesta MsÚ v Sp.N.Vsi, ktorému bola realizácia uznesenia určená ako úloha, predložil na rokovanie MsR dňa 15.10.2009 Správu o stave pripravenosti a návrh postupu otvorenia turistického chodníka v NPR Kyseľ v NP Slovenský raj (viď. nižšie) a to dôležité základné informácie, analýzu súčasného stavu prípravy otvorenia Kyseľa, definovanie potrebných aktivít a krokov, ako aj návrh postupu, ktorým by bolo možné dospieť k otvoreniu turistického chodníka v Kyseli. 
Správa bola vypracovaná v zmysle schválenej internej Smernice Mesta - MsÚ Sp.N.Ves č. 1/2009 pre tvorbu a realizáciu projektov, najmä podľa čl.4 ods.2: Posúdenie projektových zámerov a analýza prínosov a rizík projektov pre mesto.  

Mestská rada na svojom rokovaní dňa 15.10.2010 prijala nasledovné uznesenie č.567 a to:
 
1. berie na vedomie 
    základné informácie a stav pripravenosti  otvorenia turistického chodníka v NPR
    Kyseľ v NP Slovenský raj

2. súhlasí 
a)	so zaradením projektového zámeru do Akčného plánu rozvoja mesta na rok 2010 
b)	so zaradením finančnej čiastky vo výške 5000 EUR do rozpočtu mesta 2010 ako špeciálny členský poplatok Mikroregiónu Slovenský raj 
c)	s realizáciou navrhovaného postupu otvorenia tur.chodníka v Kyseli v koordinácii kapacitami Mesta Sp.N.Ves

3. ukladá
    zámer otvorenia turistického chodníka v NPR Kyseľ schváliť v MsZ v rámci Akčného
    plánu rozvoja mesta a rozpočtu mesta na rok 2010

Stav pripravenosti a návrh postupu  otvorenia turistického chodníka
v Národnej prírodnej rezervácie Kyseľ v Národnom parku Slovenský raj.

A.	Základné informácie a východiská:

1.	Viac ako 30 rokov uzavretá roklina Kyseľ následkom požiaru v území národného parku je v zmysle zákona o ochrane prírody a krajiny chránená 5-tym najvyšším stupňom ochrany a je definovaným územím Európskeho významu, čo toto územie stavia do úrovne najvyššieho záujmu z hľadiska cieľov ochrany prírody, ako aj do najvyššej úrovne ochrany z hľadiska nie len celoslovenskej, ale celoeurópskej ochrany s príslušnými predpísanými podmienkami, obmedzeniami (až zákazmi) ľudských činností, ktoré v prípadoch ich povoľovania podliehajú rozhodovaniu – výnimkami (rozhodnutia vydávané v správnom konaní) príslušnými orgánmi štátnej správy ochrany prírody a krajiny – Krajský úrad ŽP a Ministerstvo ŽP SR.  
  
2.	Každý zásah do chráneného územia s najvyšším stupňom ochrany podlieha časovo i finančne náročnému procesu posudzovania vplyvov na životné prostredie (EIA proces).

3.	Kyseľ sa nenachádza v katastrálnom území mesta Sp,N.Ves, preto nie je ani súčasťou PHSR mesta, aj keď tento dokument definuje v širších zámeroch aj „podporu budovania cyklistických chodníkov, náučných trás a turistických značených trás a chodníkov“.   

4.	Projektový zámer nie je (nebol) súčasťou schváleného Akčného plánu rozvoja mesta na rok 2009 a teda ani plánovanou finančnou čiastkou v rozpočte Útvaru rozvoja mesta. 

5.	Vypracovanie PD financovaného z rozpočtu mesta (ako sa uvádza v uznesení MsR č.526) by bolo zhodnocovaním cudzieho majetku a porušením rozpočtových pravidiel. Na viac len vypracovanie PD potrebného rozsahu nie je dostatočným opatrením a aktivitou pre otvorenie Kyseľa. Mesto Sp.N.Ves môže aktivitu finančne podporiť prostredníctvom špeciálneho účelovo viazaného poplatku do rozpočtu Mikroregiónu Slovenský raj (členský príspevok), alebo dotáciou, ktorá však nie je v súlade v zmysle s VZN č.8/2008 (nespĺňa podmienku sídla organizácie, alebo aktivity vykonávanej na území mesta). 

6.	Mesto Sp.N.Ves nemôže byť subjekt (nie je ani vlastník územia, ani v jeho katastri sa roklina nenachádza), ktorý by mohol byť podávateľom podnetov a účastníkom konaní v rozhodovaniach príslušných orgánov štátnej správy (orgány ochrany prírody a krajiny a stavebný úrad). Takými môže byť Obec Letanovce, Cirkevné lesy Propopulo s.r.o, alebo Mikroregión Slovenský raj, ktorého súčasťou je aj Mesto Sp.N.Ves. 

     Avšak Mesto Sp.N.Ves ponúklo Mikroregiónu Slovenský raj svoje odborné
     a manažérske kapacity pre koordináciu aktivít smerujúcich k otvoreniu Kyseľa 
     (predpoklad cca 2 roky intenzívnej práce – viď. časová náročnosť uvedená nižšie). 

7.	„Stará“ trasa v Kyseli (spred roka 1976) dnes nie je súčasťou schválených turistických trás v rámci M ŽP SR schváleného Návštevného poriadku Slovenský raj, ktorým sú vlastne určené a legalizované turistické trasy. Subjekty štátnej ochrany prírody podmieňujú potenciálne otvorenie „ starého“ Kyseľa náhradou spoločenskej hodnoty zničených biotopov pri osádzaní technických zariadení v rezervácii, ktorá predstavuje čiastku cca 6000 EUR  s možnosťou jej a) uskutočnenia náhradného opatrenia v území NP v určenej výške, alebo b) zaplatením sumy do environmentálneho fondu MŽP SR. Uprednostňuje sa náhradné opatrenie, za ktoré štátna ochrany prírody považuje aj adekvátne uzatvorenie iného turistického chodníka. Ktorú trasu uzavrieť je otvorenou a nedoriešenou otázkou v rámci Mikroregiónu Slov.raj.

B. Súčasný stav prípravy otvorenia Kyseľa:

1.	Podnet na otvorenie turistického chodníka podalo v máji 2007 Združenie obcí Slovenský raj na KÚŽP v Košiciach so žiadosťou o vydanie rozhodnutia o súhlase otvorenia turistického chodníka v Kyseli. Konanie bolo rozhodnutím krajského orgánu ochrany prírody a krajiny prerušené z dôvodov, že 
a) dokumentácia nebola spracovaná v potrebnom rozsahu a autorizovaným projektantom, 
b) zámer nebol posúdený z hľadiska vplyv na ŽP, 
c) otvorenie tur. chodníka v Kyseli  je podmienený uzatvorením chodníka Malý Kyseľ v k.ú. Hrabušice a tým aj súhlasom Obce Hrabušice. Toho času stratila pre túto trasu platnosť výnimka orgánu ochrany prírody a krajiny na využívanie tejto tur. trasy, čo môže byť „ výhodou“ pre otvorenie tur.chodníka v Kyseli.

2.	Podmienky prerušenia konania splnené do dnešného dňa neboli a Združenie obcí Slovenský raj zaniklo. Mikroregión Slovenský raj nie je nástupníckou organizáciou, na ktorú by mohli byť  uvedené povinnosti z rozhodnutia prenesené. To znamená, že je potrebné podať nový podnet na vydanie výnimky pre otvorenie tur. chodníka buď Mikroregiónom Slov. raj, alebo najlepšie Obcou Letanovce, v ktorej katastri sa Kyseľ nachádza.

3.	Mikroregión Slovenský raj na svojom zasadnutí 9.11.2009 na základe podnetu a ústne podanej informácie o aktivite mesta Sp.N.Ves jednohlasne prejavil záujem o otvorenie Kyseľa a uznesením podporil tento návrh s deklarovaním spolupráce v tejto veci najmä prostredníctvom Obce Letanovce a následným vyčlenením zdrojov aj z rozpočtu mikroregiónu.

4.	Mesto Sp.N.Ves zisťovalo ďalšie dôležité informácie a to, že: 
a)	nejedná sa o obnovu, ale o otvorenie nového turistického chodníka v NPR Kyseľ, ku ktorému Správa NP Slov. raj vydala písomné oficiálne zamietavé stanoviská (10.2006 a 05.2007),
b)	je spracované trasovanie nového tur.chodníka s návrhom tech. zariadení (iná, ako pôvodná trasa) legálne povolenie novej turistickej trasy zohľadňujúcej novú situáciu v rokline musí byť uskutočnené na základe právoplatného územného rozhodnutia o využití územia so zohľadnením podmienok ochrany prírody a bezpečnosti turistov, ako aj stanovísk ostatných dotknutých orgánov štátnej správy (požiarnici, hygiena, pamiatková starostlivosť). Následne zakomponované a schválené v Návštevnom poriadku Slov. raj.
c)	zámer otvorenia Kyseľa vzhľadom na vzácnosť a stupeň ochrany územia by mal mať spracovanú Štúdiu uskutočniteľnosti, ktorá v prípade uchádzania sa o externé zdroje bude nutnou pre zdôvodnenie pozitívnych dopadov na rozvoj a oživenie CR priamo v meste a z rekreačného strediska Čingov. 
d)	predpokladaný celkový rozpočet prípravy a realizácie otvorenia turistického
      chodníka predstavuje čiastku 135 000 EUR (vypracovanie Štúdie
      uskutočniteľnosti 5-10 tis. EUR; vypracovanie PD pre územné rozhodnutie 10-12 tis.EUR; posúdenie EIA 13-15 tis.EUR, realizácia cca 100 tis.EUR) 
e)	časová náročnosť celej akcie cca 2 roky (len proces EIA trvá 7 mesiacov až rok)
f)	Správa NP Slov. raj má vypracovaný zámer podpory rozvoja CR vybudovaním
      Návštevníckeho centra v území medzi Košiarnym briežkom a Čingovom 
      s plánovanými aktivitami: ZOO vo voľnej prírode, rehabilitačné stredisko, 
      arborétum, informačné centrum a ďalšie služby pre turistov. Zámer zatiaľ 
      nebol širšie prezentovaný a komunikovaný a mohol by byť alternatívou na 
      podporu rozvoja CR v tejto oblasti. 
Na základe vyššie uvedeného:

C. Návrh postupu – hlavných 10-tich krokov/aktivít smerujúcich k otvoreniu nového turistického chodníka v NPR Kyseľ: 

•	do konca roku 2009:

1.	Rokovanie na úrovni Mikroregiónu Slovenský raj z podnetu Mesta Sp.N.Ves a dosiahnutie dohody o:
-	spoločnom financovaní zámeru otvorenia Kyseľa s príspevkom mesta 5000 EUR, resp. podľa vzájomnej dohody
-	realizácii náhradného opatrenia, a to uzatvorenia inej turistickej trasy 
2.	Získať súhlas vlastníka územia (PROPOPULO s.r.o)

•	do konca roku 2010: 
 
3.	Vypracovať PD v rozsahu pre územné rozhodnutie
4.	Vypracovať EIA posudok (externý dodávateľ a rozhodnutie MŹP SR)
5.	Vydať súhlas – výnimku orgánu ochrany prírody a krajiny (KÚŽP)
6.	Vydať územné rozhodnutie o využití územia
7.	Vypracovať a podať projekt pre realizáciu z externých zdrojov

•	do konca roku 2011:

8.	Realizovať projekt
9.	Aktualizovať Návštevný poriadok so zakomponovaním novej trasy a propagácia 

Poznámka: 
V prípade, že zámer otvorenia turistického chodníka v Kyseli sa bude realizovať z rozpočtov mesta a obcí Mikroregiónu Slov. raj, čo je v súčasnej dobe menej pravdepodobné, môže byť celý proces skrátený o cca 1 rok (vynechá sa etapa uchádzania sa a realizácie zámeru z externých zdrojov).

D. Riziká, ktoré môžu zbrzdiť zámer a je potrebné zvážiť ich dopad na činnosti, kapacity a rozpočet mesta:

1.	Mikroregión Slov. raj sa vnútorne nedohodne o uzatvorení inej turistickej trasy (jednoznačná a nemenná podmienka ochrany prírody vyplývajúca z európskej legislatívy ochrany prírody).
2.	Mikroregión  Slov. raj nezíska súhlas vlastníka podľa navrhovaného trasovania 
3.	EIA „zamietne“ realizáciu zámeru v NPR Kyseľ.
4.	Projekt na externé zdroje nebude úspešný.

Vypracovala: Ing. Zuzana Záborská, 06.10.2009